CELEX: 32022R0244
Language: sl
Date: 2021-09-24 00:00:00
Title: Delegirana uredba Komisije (EU) 2022/244 z dne 24. septembra 2021 o dopolnitvi Uredbe (EU) 2019/2033 Evropskega parlamenta in Sveta v zvezi z regulativnimi tehničnimi standardi za določitev zneska skupnega kritja za izračun „zagotovljenega klirinškega kritja“ faktorja K (K-CMG) (Besedilo velja za EGP)

22.2.2022   
               
               
                  SL
               
               
                  Uradni list Evropske unije
               
               
                  L 41/1
               
            
         DELEGIRANA UREDBA KOMISIJE (EU) 2022/244
         z dne 24. septembra 2021
         o dopolnitvi Uredbe (EU) 2019/2033 Evropskega parlamenta in Sveta v zvezi z regulativnimi tehničnimi standardi za določitev zneska skupnega kritja za izračun „zagotovljenega klirinškega kritja“ faktorja K (K-CMG)
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2019/2033 Evropskega parlamenta in Sveta z dne 27. novembra 2019 o bonitetnih zahtevah za investicijska podjetja ter o spremembi uredb (EU) št. 1093/2010, (EU) št. 575/2013, (EU) št. 600/2014 in (EU) št. 806/2014 (1) ter zlasti tretjega pododstavka člena 23(3) Uredbe,
         ob upoštevanju naslednjega:
         
                     (1)
                  
                  
                     Za določitev izračuna zneska „zahtevanega skupnega kritja“ iz člena 23(2) Uredbe (EU) 2019/2033 ter za večjo jasnost in doslednost v zvezi z njegovimi sestavinami bi bilo treba pojasniti, da znesek zahtevanega skupnega kritja vključuje vsa zavarovanja, ki jih zahteva klirinški član v skladu s svojim modelom kritja.
                  
               
                     (2)
                  
                  
                     V skladu s členom 23(2) Uredbe (EU) 2019/2033 se za izračun K-CMG uporabi dnevno zahtevano skupno kritje. Če klirinški člani prilagodijo zahtevano kritje znotraj enega dneva, to povzroči več kot en poziv k doplačilu kritja v istem dnevu. Da bi se izognili negotovosti glede tega, katero od teh zahtev po kritju je treba uporabiti, in ob upoštevanju, da je treba tretji najvišji znesek v obdobju treh mesecev uporabiti za izračun K-CMG, je treba določiti, da bi moral biti znesek dnevno zahtevanega kritja najvišji od teh zahtev po kritju na zadevni dan.
                  
               
                     (3)
                  
                  
                     Investicijska podjetja lahko uporabljajo klirinške storitve več klirinških članov. Za pozicije, za katere se uporablja K-CMG, bi bilo treba natančno določiti znesek skupnega kritja, ki se zahteva od investicijskega podjetja, znesek pa bi moral vključevati polno kritje, ki ga zahtevajo vsi klirinški člani. Če investicijsko podjetje uporablja K-CMG za pozicije, za katere kliring opravlja več klirinških članov, bi bilo zato treba CMG izračunati kot vsoto kritij, ki jih zahtevajo vsi klirinški člani. Investicijsko podjetje bi moralo zato najprej izračunati skupni znesek dnevno zahtevanega kritja kot vsoto skupnega kritja, ki ga zahtevajo vsi klirinški člani, nato pa določiti tretji najvišji znesek dnevno zahtevanih skupnih kritij, kot določa člen 23(2) Uredbe (EU) 2019/2033.
                  
               
                     (4)
                  
                  
                     Za uporabo K-CMG na podlagi portfelja, kadar se za celoten portfelj zahteva kliring ali kritje, morajo biti izpolnjeni pogoji iz člena 23(1) Uredbe (EU) 2019/2033. Zato lahko portfelj pozicij, za katere je bil opravljen kliring, dodeljen eni trgovalni enoti, uporablja K-CMG, hkrati pa lahko portfelj pozicij, za katere je bil opravljen kliring, dodeljen drugi trgovalni enoti, uporablja „tveganje neto pozicije“ faktorja K (K-NPR). Da bi preprečili arbitražo, bi morala biti uporaba K-CMG in K-NPR po trgovalnih enotah dosledna. Zato bi bilo treba za trgovalne enote, ki so si podobne v smislu poslovne strategije in pozicij iz trgovalne knjige, uporabljati enak pristop.
                  
               
                     (5)
                  
                  
                     Za namene ocene v skladu s točko (e) člena 23(1) Uredbe (EU) 2019/2033 bi moral pristojni organ oceniti, ali je pristop K-CMG ustrezen glede odražanja profila tveganosti pozicij iz trgovalne knjige investicijskega podjetja. Investicijska družba bi morala redno primerjati lastno oceno tveganja s kritji, ki jih zahtevajo klirinški člani, da bi ocenila, ali so ta kritja še vedno dober kazalnik ravni tveganja investicijskega podjetja za trg. Investicijsko podjetje bi moralo, medtem ko pristojni organ pripravlja oceno, primerjati kapitalske zahteve na podlagi K-NPR in K-CMG ter bi moralo biti zmožno pristojnemu organu ustrezno utemeljiti razliko med temi kapitalskimi zahtevami. Ocena pristojnega organa bi morala biti pozitivna le, če so izpolnjeni vsi ti pogoji. Pristojni organ bi moral zlasti zagotoviti, da je investicijsko podjetje sposobno spremljati in ustrezno utemeljiti razliko med rezultatoma obeh metodologij, tj. K-NPR in K-CMG, zlasti v primeru velikih nihanj zahtevanih kritij.
                  
               
                     (6)
                  
                  
                     Visoka pogostost menjavanja med uporabo K-NPR in K-CMG je močan kazalnik morebitne nesorazmerne ali nezanesljive uporabe kapitalskih zahtev. Regulativno arbitražo je mogoče preprečiti z omejevanjem pogostosti menjavanja pozicij med K-NPR in K-CMG. Zahteva, da trgovalna enota vsaj dve leti stalno uporablja eno od obeh metod, bi bila sorazmerna za obravnavanje tveganja regulativne arbitraže. Vendar bi moral pristojni organ v izjemnih primerih (npr. prestrukturiranje poslovanja), kadar se trgovalna enota spremeni v tolikšni meri, da jo je mogoče šteti za drugačno trgovalno enoto, investicijski družbi dovoliti, da v tem dveletnem obdobju spremeni metodo.
                  
               
                     (7)
                  
                  
                     Ta uredba temelji na osnutku regulativnih tehničnih standardov, ki ga je Komisiji predložil Evropski bančni organ (EBA).
                  
               
                     (8)
                  
                  
                     EBA je opravil odprta javna posvetovanja o osnutku regulativnih tehničnih standardov, na katerem temelji ta uredba, analiziral potencialne povezane stroške in koristi ter prosil za nasvet interesno skupino za bančništvo, ustanovljeno v skladu s členom 37 Uredbe (EU) št. 1093/2010 Evropskega parlamenta in Sveta (2) –
                  
               SPREJELA NASLEDNJO UREDBO:
         
            Člen 1
            Izračun zneska zahtevanega skupnega kritja
            
               1.   Znesek skupnega kritja iz člena 23(2) Uredbe (EU) 2019/2033 je zahtevani znesek zavarovanja, ki ga sestavljajo začetno kritje, gibljivo kritje in drugo zavarovanje, kot ga zahteva klirinški član na podlagi svojega modela kritja investicijskega podjetja za trgovalne enote, za katere se uporablja K-CMG. V tej uredbi „trgovalna enota“ pomeni trgovalno enoto, kot je opredeljena v točki 144 člena 4(1) Uredbe (EU) št. 575/2013 Evropskega parlamenta in Sveta (3).
            
            
               2.   Če klirinški član ne razlikuje med kritji, ki se zahtevajo za trgovalno enoto, za katero se uporablja K-CMG, in kritji, ki se zahtevajo za druge trgovalne enote, investicijsko podjetje kot kritja iz odstavka 1 obravnava skupni znesek kritij, ki se zahtevajo za vse trgovalne enote.
            
            
               3.   Provizije, ki jih investicijsko podjetje plača klirinškemu članu za uporabo storitev klirinških članov, se ne štejejo za kritja iz odstavka 1.
            
            
               4.   Kadar klirinški član posodobi zahtevano skupno kritje več kot enkrat na dan, je skupno kritje, ki se zahteva na ta dan, najvišji od zneskov skupnih kritij, ki jih zahteva klirinški član v tem dnevu.
            
            
               5.   Če investicijsko podjetje za trgovalne enote, za katere se uporablja K-CMG, uporablja storitve več kot enega klirinškega člana, se znesek skupnega kritja iz člena 23(2) Uredbe (EU) 2019/2033 izračunava dnevno, pri čemer se prištejejo zneski kritij, ki jih zahteva vsak klirinški član, kot je določeno v odstavku 1 tega člena.
            
         
         
            Člen 2
            Preprečevanje arbitraže
            
               1.   Zahteva iz točke (e) člena 23(1) Uredbe (EU) 2019/2033 je izpolnjena, če so izpolnjeni vsi naslednji pogoji:
               
                           (a)
                        
                        
                           investicijsko podjetje, ki za portfelj pozicij, za katere je bil opravljen kliring, dodeljenih eni trgovalni enoti, izračunava kapitalske zahteve na podlagi K-CMG, uporablja isto metodologijo za vse pozicije te trgovalne enote za neprekinjeno obdobje najmanj 24 mesecev ali dokler se poslovna strategija ali posli skupine trgovcev te trgovalne enote ne spremenijo tako, da se lahko štejejo za drugačno trgovalno enoto;
                        
                     
                           (b)
                        
                        
                           investicijsko podjetje uporablja K-CMG dosledno za vse trgovalne enote, ki so si podobne v smislu poslovne strategije in pozicij iz trgovalne knjige;
                        
                     
                           (c)
                        
                        
                           investicijsko podjetje ima vzpostavljene politike in postopke, ki kažejo, da bi izbira portfeljev, za katere se uporablja K-CMG, odražala tveganja pozicij iz trgovalne knjige investicijskega podjetja, vključno s pričakovanimi obdobji posedovanja, uporabljenimi strategijami trgovanja in časom, ki bi se ga lahko porabilo za varovanje pred tveganji pozicij iz trgovalne knjige ali njihovo upravljanje;
                        
                     
                           (d)
                        
                        
                           investicijsko podjetje ima vzpostavljene politike in postopke, ki mu omogočajo primerjavo kapitalskih zahtev, izračunanih na podlagi K-CMG, s kapitalskimi zahtevami, izračunanimi na podlagi K-NPR, in ustrezno utemeljitev razlik med njimi ob upoštevanju dejavnikov iz odstavka 2 v vsakem od naslednjih primerov:
                           
                                       (i)
                                    
                                    
                                       kadar sprememba poslovne strategije trgovalne enote povzroči spremembo kapitalskih zahtev na podlagi K-CMG za to trgovalno enoto za 20 % ali več;
                                    
                                 
                                       (ii)
                                    
                                    
                                       kadar sprememba modela kritja klirinškega člana povzroči spremembo zahtevanih kritij za 10 % ali več za isti portfelj osnovnih pozicij za trgovalno enoto;
                                    
                                 
                     
                           (e)
                        
                        
                           investicijsko podjetje rezultat izračuna K-CMG uporablja v svojem okviru za upravljanje tveganj in redno primerja rezultate lastne ocene tveganja s kritji, ki jih zahtevajo klirinški člani;
                        
                     
                           (f)
                        
                        
                           investicijsko podjetje je primerjalo kapitalske zahteve, izračunane na podlagi K-CMG, s kapitalskimi zahtevami, izračunanimi na podlagi K-NPR, za vsako trgovalno enoto na točki ocene pristojnega organa, in je pristojnemu organu predložilo ustrezno utemeljitev morebitne razlike med njimi ob upoštevanju dejavnikov iz odstavka 2.
                        
                     
            
               2.   Za namene točk (d) in (f) odstavka 1 pristojni organ pri oceni, ali je razlika v kapitalskih zahtevah, izračunana na podlagi K-CMG in K-NPR, utemeljena, upošteva naslednje dejavnike:
               
                           (a)
                        
                        
                           povezanost z ustreznimi strategijami trgovanja;
                        
                     
                           (b)
                        
                        
                           okvir investicijskega podjetja za upravljanje tveganj;
                        
                     
                           (c)
                        
                        
                           raven skupnih kapitalskih zahtev investicijskega podjetja, izračunanih v skladu s členom 11 Uredbe (EU) 2019/2033;
                        
                     
                           (d)
                        
                        
                           rezultate postopka nadzorniškega pregledovanja in ovrednotenja, če so na voljo.
                        
                     
         
         
            Člen 3
            Začetek veljavnosti
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 24. septembra 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 314, 5.12.2019, str. 1.
         
            (2)  Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).
         
            (3)  Uredba (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (UL L 176, 27.6.2013, str. 1).